Александър Пушкин
Към фонтана в Бахчисарайския дворец

Превод от руски: Любен Любенов, —

chitanka.info

Фонтане жив на любовта!

Две рози ти дарих; обични

за мен са твоят глас, речта

и сълзите ти поетични.

Сребристият ти прах свежи

като роса прозрачна, хладна:

ах, лей се, лей вода отрадна!

За миналото разкажи…

Фонтан на скръб и обич вечна!

Ти в мраморни слова таиш

похвали за страна далечна;

но за Мария ти мълчиш…

Светило бледно на харема!

Нима забравено си ти?

Или Мария и Зарема

са само прелестни мечти?

И моят блян по дни заветни

рисува в здрача запустял

виденията мимолетни

и смътния ми идеал?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.